钦定古今图书集成/明伦汇编/官常典/第749卷 > 邓藩锡 王维新 李昌期 郝芳声 樊吉
## 钦定古今图书集成/明伦汇编/官常典/第749卷 > 邓藩锡 王维新 李昌期 郝芳声 樊吉

人　俞起蛟　丁文明

按《明外史忠义传》：“藩锡，字晋伯，金坛人。崇祯七年进
士。历知龙岩、嵊二县，迁南京兵部主事。十五年，迁兖
州知府。时中州地残破已尽，兖与接壤，土寇蜂起，益
以饥馑，人不聊生。藩锡区处家务，以一妾一穉子行。
甫抵任，已闻塞上有警，亟缮守具。才数旬，四万骑已
薄城下，走告鲁王曰：‘郡有吏，国有王，犹同舟也。列城
失守，皆由贵家惜金钱，而令窭人饿夫列陴捍御。夫
城郭者，我之命也；财贿者，人之命也。我不能畀彼以
命，而望彼畀我以命乎？王诚散积储以鼓士气，城犹
可存。不然，大事一去，悔无及矣’。”王不能从。藩锡与监
军参议王维新、同知谭丝、曾文蔚、通判阎鼎、推官李
昌期、滋阳知县郝芳声、副将丁文明、王府长史俞起
蛟及里居给事中范淑泰等，分门死守。至十二月八
日，力不支，城破。维新犹力战，被二十一创乃死。藩锡
受缚不降，被杀。妾闻，携穉子投井死。鲁王以派，亦被
杀。昌期，永年人；芳声，忻州人，并起家进士。昌期尝监
军，破土寇万，众推其才。芳声治县有声，至是皆死。有
樊吉人者，元城人，由进士知滋阳。以才擢兵部主事，
再擢山东兵备佥事。未行，遇变，自刎死。起蛟，钱塘人。
由贡生历官鲁府左长史，相宪王。及惠王立，欲易世
子，起蛟力谏乃已。世子嗣位，值岁凶，劝王赈贷，自出
粟二千石佐之。大盗李青山率众来犯，偕淑泰出击，
大破其众。及王被难，起蛟率亲属二十三人殉之。文
明亦战死。事闻，赠维新光禄卿，藩锡太仆少卿，昌期
佥事，馀赠恤有差。